Ur. broj: 121/18

IZJAVA ZA MEDIJE

Ovih dana svjedoci smo spominjanja imena SKD "Prosvjeta" u medijima od strane bivšeg rukovodstva Društva kojem je za cilj pokušaj ponovne politizacije SKD " Prosvjeta" i zloupotreba našeg Društva i članova u ostvarivanju njihovih političkih ciljeva.

SKD "Prosvjeta" je najveća i najstarija kulturna institucija Srba u Republici Hrvatskoj koja okuplja širok krug ljudi, članova Društva sa područja cijele Republike Hrvatske, koji su različitog porijekla, socijalnog i obrazovnog statusa, ali i različitih političkih opredjeljenja. Svi koji su spremni raditi na razvoju Društva, očuvanju nacionalnog identiteta i očuvanju kulture i tradicije, i obrazovanja uvijek su bili dobrodošli u SKD "Prosvjeta", i zbog ostvarenja navedenih ciljeva Društva nećemo dozvoliti da se političke i druge osobne ambicije pojedinaca reflektiraju na rad Društva i time ugrožavaju ono što su prethodne generacije desetljećima gradile.

U tom svjetlu, iz obaveze prema našem članstvu i cjelokupnoj javnosti, primorani smo oglasiti se ovim putem, te želimo najoštrije osuditi korištenje imena SKD "Prosvjeta" od strane prethodnog rukovodstva Društva u političkim obračunima u javnom medijskom prostoru i jasno se ograditi od navoda o bilo kakvom političkom utjecaju političkih organizacija na rad sadašnjeg rukovodstva Društva. Sadašnje rukovodstvo preuzelo je SKD "Prosvjeta" u veoma lošem organizacijskom, programskom i financijskom stanju i u kratko vrijeme uspjelo je osigurati stabilnost i uvjete za realizaciju svih programa i nesmetani rad Društva i svih njegovih pododbora, usprkos činjenici da je bivše rukovodstvo Društva ostavilo Društvo sa negativnim financijskim rezultatom i velikim dugom prema dobavljačima u iznosu od cca 1.600.000,00 kn, također detaljnim pregledom poslovnih knjiga, utvrđen je i nedostatak od cca 480.000,00kn koji su podignuti sa poslovnih računa SKD "Prosvjeta", ali nisu opravdani računima i dokazima za koju svrhu su utrošeni.

Zbog gore navedenih činjenica, kršenja Statuta društva, narušavanja ugleda i nesavjesnog upravljanja financijama i imovinom Društva i drugih nepravilnosti u radu, Odlukom suda časti SKD "Prosvjeta" bivši predsjednik, dvoje potpredsjednika i generalni sekretar Društva, isključeni su iz Društva, a Državnom odvjetništvu Republike Hrvatske podnesena je kaznena prijava protiv odgovornih osoba za financijsko poslovanje.

Zagreb, 26. 09. 2018.g.

SKD "Prosvjeta"